paragraph_text: Zabilježeno je da je 1703. godine Hrvatska (odnosno Ilirska) akademija imala dvanaest članova. Prema spoznajama i pretpostavkama, članovi su bili: Franjo Kriton, tajnik, svećenik, kancelier nadbiskupa Cosmija, Jerolim Kavanjin, pjesnik i splitski odvjetnik, Ivan Dražić, Petar Macukat, isusovac Ardelio Della Bella, autor trojezičnog rječnika, a možda i sam nadbiskup Stjepan I. Cosmi, koji je hrvatskom narodu bio vrlo sklon i radio za njegovu dobrobit, vjerojatno i vrlo ugledni Ivan Paštrić, iako nije živio u Spiitu, pa i drugi. Članovi su o predloženim problemima raspravljali na sastancima govoreći u prozi i u stihovima, a posebno su pazili na upotrebu pravilnih izraza. Zaštitnik im je bio sv. Jerolim.